Diari Oficial de la Generalitat Valenciana


Sumari del DOGV 9878, del 26-06-2024 (2024/6106)

ORDE 3/2024, de 15 de juny, de la Conselleria de Medi Ambient, Aigua, Infraestructures i Territori, per la qual es disposa la publicació del Programa anual d'Inspecció de l'Agència Valenciana de Protecció del Territori, per a l'any 2024.
---------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9878

Data del DOGV
:   26-06-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/6106


Data del document
:   15-06-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Ordre

Descriptors 

:   * Conselleria de Medi Ambient, Aigua, Infraestructures i Territori
    * programa d'actuació
    * urbanisme

ORDE 3/2024, de 15 de juny, de la Conselleria de Medi Ambient, Aigua, Infraestructures i Territori, per la qual es disposa la publicació del Programa anual d'Inspecció de l'Agència Valenciana de Protecció del Territori, per a l'any 2024. [2024/6106]  
L'article 12.1.d dels Estatuts de l'Agència Valenciana de Protecció del Territori, aprovats pel Decret 52/2021, de 9 d'abril, del Consell, establix que és funció del Consell de Direcció proposar el Pla anual d'inspecció urbanística, que serà publicat mitjançant una orde de la conselleria competent en urbanisme.  
Este pla anual va ser aprovat pel Consell de Direcció de l'Agència en la sessió celebrada en data 26 d'abril de 2024. Una vegada aprovat este document, és procedent publicar-lo mitjançant una orde de la conselleria competent en urbanisme (en l'actualitat la Conselleria de Medi Ambient, Aigua, Infraestructures i Territori), publicació que ha de dur-se a terme en el Diari Oficial de la Generalitat Valenciana.  
  
Es fa constar que, a més de l'esmentada publicació en el DOGV, el Pla plurianual de gestió, el Pla plurianual d'inspecció, el Programa anual d'actuació i el mateix Programa anual d'inspecció es troben publicats en la pàgina web d'este organisme autònom (https://avpt.gva.es).  
  
En virtut del que s'ha exposat, dispose la publicació en el Diari Oficial de la Generalitat Valenciana del Programa anual d'inspecció de l'any 2024 de l'Agència Valenciana de Protecció del Territori.  
  
València, 15 de juny de 2024.- La consellera de Medi Ambient, Aigua, Infraestructures i Territori: Salome Pradas Ten.  
  
  
  
Annex I.  
Programa anual d'inspecció urbanística 2024  
  
Índex  
1. Antecedents.  
2. Programa d'inspecció urbanística. Any 2022/2024.  
2.1. Actuació 1. Determinació del termini de prescripció de les infraccions urbanístiques per a les quals no s'ha incoat expedient de restauració de la legalitat.  
2.2. Actuació 2. Visites informatives als ajuntaments adherits.  
2.3. Actuació 3. Reunions amb les forces i els cossos de seguretat de l'Estat per a facilitar la coordinació de la transmissió d'informació respecte a la detecció de possibles infraccions urbanístiques.  
2.4. Actuació 4. Reunions amb agents mediambientals.  
2.5. Actuació 5. Redacció dels informes tècnics necessaris, si és el cas, per a l'execució forçosa d'expedients incoats per la Direcció General d'Urbanisme, relatius a infraccions urbanístiques.  
2.6. Actuació 6. Redacció de les actes i dels informes tècnics necessaris, si és el cas, per a la incoació d'expedients relatius a infraccions urbanístiques en curs d'execució i/o acabades.  
2.7. Actuació 7. Visites d'inspecció, motivades per la recepció de denúncies de particulars no ateses als ajuntaments no adherits.  
  
2.8. Actuació 8. Determinació de l'Índex de priorització d'expedients (IPE), per a la definició de l'orde de prelació per a la incoació d'expedients.  
  
1. Antecedents  
L'article 22 dels estatuts de l'Agència Valenciana de Protecció del Territori disposa que la Direcció Gerència de l'Agència proposarà un pla plurianual de gestió, que serà aprovat pel Consell de Direcció, que inclourà el Pla d'inspecció urbanística.  
D'altra banda, l'article 23 dels estatuts esmentats disposa que la Direcció Gerència de l'Agència proposarà un programa anual de gestió, que també serà aprovat pel Consell de Direcció, que inclourà el Programa d'inspecció urbanística.  
El Programa anual d'actuació haurà d'incloure com a mínim, amb referència en un exercici complet, el següent:  
a) La definició dels objectius i les prioritats de l'exercici corresponent per departaments i servicis, en el marc dels objectius del pla plurianual de gestió en què s'inserisca.  
b) La previsió de resultats.  
c) Els mitjans materials, informàtics i d'administració electrònica i els recursos humans necessaris per a la consecució dels objectius, de conformitat amb el que es disposa en la normativa vigent en matèria de funció pública i de tecnologies de la informació.  
d) Un balanç o avaluació del Programa anual d'actuació anterior.  
e) El seu finançament.  
L'objectiu d'este document és la definició dels objectius i la prioritat en matèria d'inspecció urbanística, així com la previsió de resultats en la mateixa matèria, referits a l'any 2024.  
  
  
2. Programa d'inspecció urbanística. Any 2024.  
El Programa anual d'inspecció urbanística té l'objectiu de programar i coordinar les actuacions inspectores de l'Agència Valenciana de Protecció del Territori en l'exercici de les seues funcions d'inspecció i vigilància urbanística sobre els actes d'edificació i d'ús de sòl no urbanitzable.  
Este programa estarà vigent des de la seua aprovació pel Consell de Direcció de l'Agència i mentres no siga modificat o substituït.  
El Programa es dividirà en les actuacions següents en matèria d'inspecció i tramitació d'expedients:  
Actuació 1. Determinació del termini de prescripció de les infraccions urbanístiques per a les quals no s'ha incoat expedient de restauració de la legalitat.  
Actuació 2. Visites informatives als ajuntaments adherits.  
Actuació 3. Reunions amb les forces i els cossos de seguretat de l'Estat per a facilitar la coordinació de la transmissió d'informació respecte a la detecció de possibles infraccions urbanístiques.  
Actuació 4. Reunions amb agents mediambientals.  
Actuació 5. Redacció dels informes tècnics necessaris, si és el cas, per a l'execució forçosa d'expedients incoats per la Direcció General d'Urbanisme, relatius a infraccions urbanístiques.  
Actuació 6. Redacció de les actes i dels informes tècnics necessaris, si és el cas, per a la incoació d'expedients relatius a infraccions urbanístiques en curs d'execució i/o acabades.  
Actuació 7. Visites d'inspecció, motivades per la recepció de denúncies de particulars no ateses als ajuntaments no adherits.  
Actuació 8. Determinació de l'Índex de priorització d'expedients (IPE), per a la definició de l'orde de prelació per a la incoació d'expedients.  
  
  
Actuació 1. Determinació del termini de prescripció de les infraccions urbanístiques per a les quals no s'ha incoat expedient de restauració de la legalitat.  
Els ajuntaments adherits, des de la data de l'acord d'adhesió, han donat trasllat a l'Agència de les actes i dels informes tècnics de les infraccions urbanístiques comeses en els seus municipis.  
La majoria d'estes infraccions urbanístiques encara no disposen d'expedient de restabliment de la legalitat urbanística, per la qual cosa serà fonamental i necessari determinar quants expedients es troben en este estat i el caràcter d'estes infraccions (en curs d'execució o per obres acabades) amb la finalitat d'iniciar, amb la major urgència possible, els expedients de restabliment de la legalitat urbanística en relació a aquelles actuacions urbanístiques les infraccions de les quals siguen pròximes a prescriure (el termini de prescripció de les infraccions és de quatre anys), i això atés que amb la incoació d'eixos expedients de restabliment de la legalitat es produirà la interrupció de la prescripció de les infraccions.  
  
Objectiu  
Determinar el termini de prescripció de les infraccions urbanístiques per a les quals únicament conste acta d'inspecció (o acta-informe) i estiga pendent la incoació d'expedient de restabliment de la legalitat urbanística.  
  
Actuacions  
Determinació d'expedients pendents d'incoació.  
Realització d'una llista en la qual figuren les dates de prescripció de les infraccions, ordenades per dates de més a menys antiguitat. En esta llista s'ha d'especificar el següent: si es tracta d'una obra en execució o acabada; si està en sòl no urbanitzable comú o protegit; i si es tracta d'una edificació principal de nova planta o es tracta d'obres o edificacions auxiliars o ampliacions d'unes altres anteriorment existents.  
  
Quantificació  
S'analitzarà la totalitat d'actes o actes-informe que s'han rebut.  
  
Termini d'execució  
Primer semestre de l'any 2024.  
  
Actuació 2. Visites informatives als ajuntaments adherits.  
Es considera prioritària la coordinació i l'establiment de criteris d'actuació amb els ajuntaments adherits. Estos criteris serviran de base per a la redacció homogeneïtzada de les actes de denúncia i inspecció i dels informes tècnics que els municipis adherits han de comunicar a l'Agència, segons s'establix en l'article 6.c dels estatuts de l'Agència.  
Per això, s'establirà un calendari de visites programades a requeriment dels ajuntaments adherits o interessats en l'adhesió, coordinat amb els servicis tècnics i jurídics dels diferents ajuntaments adherits, en què es revisarà la informació necessària que cal facilitar a l'Agència per a l'exercici de les seues funcions (actes de denúncia i inspecció i informes tècnics). També se celebraran sessions periòdiques de formació per a tècnics municipals amb la finalitat d'agilitzar i coordinar la remissió d'actuacions.  
  
Objectiu  
Coordinar la comunicació entre els ajuntaments adherits i l'Agència.  
  
Actuacions  
Establiment d'un calendari de visites a requeriment dels ajuntaments adherits o interessats en l'adhesió. Es procurarà que les visites als ajuntaments coincidisquen amb les visites d'inspecció necessàries per a la realització d'informes tècnics d'expedients en tramitació.  
Lliurament i anàlisi dels diferents documents que l'Ajuntament ha de facilitar (actes, informes tècnics, informació urbanística...).  
En el cas que es faça la primera visita al municipi, cal entregar el precinte oficial amb el logotip de l'Agència.  
  
Obtenció d'informació relativa a expedients en tramitació.  
Es potenciarà la realització de reunions telemàtiques, en el cas que no siga necessari la realització de visites d'inspecció en el si d'expedients en tramitació.  
  
Quantificació  
Es duran a terme visites en funció dels requeriments rebuts.  
  
Termini d'execució  
Tot l'any.  
  
  
Actuació 3. Reunions amb les forces i els cossos de seguretat de l'Estat per a facilitar la coordinació de la transmissió d'informació respecte a la detecció de possibles infraccions urbanístiques.  
Tal com determina l'article 289 del TRLOTUP, les forces i els cossos de seguretat de l'Estat, en l'àmbit de les seues respectives competències, col·laboraran amb la funció inspectora, i prestaran el seu auxili quan se'ls sol·licite.  
Això implica la coordinació necessària entre administracions, a l'hora de donar trasllat a l'Agència de la detecció de possibles infraccions urbanístiques per les forces i els cossos de seguretat que s'han esmentat, així com del requeriment d'auxili, per part de l'Agència.  
  
  
Objectiu  
Coordinar les labors d'inspecció urbanística entre les forces i els cossos de seguretat de l'Estat i l'Agència.  
  
Actuacions  
Comunicació amb personal directiu de les forces i els cossos de seguretat de l'Estat.  
En combinació amb l'actuació 2, es procurarà l'establiment de relacions directes amb els responsables de la Policia Local, en cada municipi.  
  
Quantificació  
Es duran a terme reunions en funció de la disponibilitat del personal directiu de les forces i els cossos de seguretat de l'Estat.  
  
Termini d'execució  
Tot l'any.  
  
Actuació 4. Reunions amb agents mediambientals.  
Dins de les tasques dels agents mediambientals es troben les de col·laborar amb les administracions competents en l'elaboració d'informes derivats d'expedients de legalitat/compatibilitat urbanística, per a aquells casos en els quals fora necessari recaptar tals informes, en temes urbanístics a l'entorn de construccions en sòl no urbanitzable.  
En l'article 4.a dels estatuts de l'Agència s'arreplega la possibilitat d'acordar convenis amb els agents mediambientals dependents de la Conselleria competent en medi ambient, perquè duguen a terme actuacions d'inspecció, comprovació o labors de manteniment de la seguretat.  
  
Atesa la seua presència en el territori i la vigilància activa en i des del territori, la informació subministrada per estos agents mediambientals, pertanyent a l'actual Conselleria d'Agricultura, Desenvolupament Rural, Emergència Climàtica i Transició Ecològica, és d'un alt valor, per la qual cosa la coordinació amb estos és de summa rellevància per a la detecció d'infraccions urbanístiques en sòl no urbanitzable.  
  
Objectiu  
Coordinar l'obtenció d'informació relativa a infraccions urbanístiques detectades pels agents mediambientals.  
  
Actuacions  
Reunions, presencials o telemàtiques, amb els diferents agents mediambientals repartits pel territori de la Comunitat Valenciana, per a facilitar la comunicació i coordinació amb la informació que puguen subministrar respecte a possibles infraccions urbanístiques.  
  
Quantificació  
Es programaran reunions en funció de la disponibilitat del personal al servici del cos d'agents mediambientals.  
  
Termini d'execució.  
Tot l'any.  
  
Actuació 5. Redacció dels informes tècnics necessaris, si és el cas, per a l'execució forçosa d'expedients incoats per la Direcció General d'Urbanisme, relatius a infraccions urbanístiques.  
Segons es desprén de la Resolució de 2 de març de 2022 (fonament de dret quint i primer punt de la part resolutiva), de la presidenta de l'Agència Valenciana de Protecció del Territori, les competències de la Generalitat relacionades en l'article 288 del TRLOTUP, han sigut assumides per l'Agència.  
Entre altres, l'Agència ha assumit la tramitació dels expedients incoats per la Direcció General d'Urbanisme amb anterioritat a la data de publicació de la citada Resolució de 2 de març de 2022 (DOGV 9294, 09.03.2022).  
  
Objectiu  
Procedir a l'execució forçosa dels expedients que van ser incoats per la Direcció General d'Urbanisme abans de la posada en funcionament efectiva per l'Agència.  
Actuacions  
Redacció d'informes tècnics necessaris, si és el cas, principalment en relació amb la valoració de costos de reposició.  
  
Quantificació  
Realització de 30 informes tècnics.  
  
Termini d'execució  
Tot l'any.  
  
Actuació 6. Redacció de les actes i dels informes tècnics necessaris, si és el cas, per a la incoació d'expedients relatius a infraccions urbanístiques en curs d'execució i/o acabades.  
És necessari impulsar la incoació de tots els expedients per als quals s'ha rebut acta o acta-informe municipal. Es continuarà amb la redacció de tots els documents necessaris a tal fi.  
  
Objectiu  
Incoació d'expedients de restabliment de la legalitat urbanística, per als quals es disposa d'acta o acta-informe municipal.  
La present actuació es combinarà amb la denominada actuació 2, per a determinar l'orde de prelació dels expedients.  
  
Actuacions  
Puntuació de cada expedient de restauració de la legalitat urbanística d'acord amb l'Índex de priorització d'expedients (IPE) establit en el Pla plurianual d'inspecció que correspon a cada actuació.  
Redacció d'actes i d'informes tècnics necessaris, si és el cas.  
  
Quantificació  
Realització de 40 informes tècnics per cada inspector urbanístic.  
  
Termini d'execució  
Tot l'any.  
  
Actuació 7. Visites d'inspecció, motivades per la recepció de denúncies de particulars no ateses als ajuntaments no adherits.  
Un dels problemes més greus detectats per l'Agència és la inactivitat municipal respecte a l'atenció a denúncies efectuades per part dels particulars i la gran quantitat d'adhesions de municipis a esta.  
  
En concret, en el curt espai de temps transcorregut des de la posada en funcionament efectiva de l'Agència, s'han rebut denúncies per part de particulars i de l'Administració que fan que el volum d'expedients haja crescut substancialment este últim any.  
D'una banda, davant d'estos casos, l'Agència requerirà als ajuntaments adherits el subministrament d'informació relativa a la possible comissió d'una infracció urbanística en el seu territori.  
Però en el cas d'ajuntaments no adherits, l'actuació haurà de limitar-se a la comunicació dels fets a l'administració municipal perquè adopte les mesures legals que corresponga, i en el cas que esta mostrara inactivitat o negligència en l'exercici de les seues competències pròpies, podria actuar-se segons el que s'establix en el punt segon de la Resolució de 2 de març de 2022.  
  
És en este últim cas en el qual correspondria la realització de visites d'inspecció per part dels tècnics d'inspecció al servici de l'Agència.  
  
Objectiu  
Realització de visites d'inspecció, motivades per l'aplicació de l'article 288.1 del TRLOTUP.  
  
Actuacions  
Redacció d'actes i informes tècnics.  
  
Quantificació  
No és possible quantificar esta actuació, ja que, a priori, es desconeix l'import de denúncies que no seran ateses pels ajuntaments no adherits.  
  
  
Termini d'execució  
Tot l'any.  
  
Actuació 8. Determinació de l'Índex de priorització d'expedients (IPE), per a la definició de l'orde de prelació per a la incoació d'expedients.  
Tal com es definix en el Pla plurianual d'inspecció urbanística, l'Índex de priorització d'expedients (IPE) és un valor que s'assigna a cada un dels expedients, amb la finalitat d'evitar qualsevol tipus de discrecionalitat en la priorització de les actuacions.  
La puntuació de cada una de les infraccions urbanístiques s'assigna en funció del tipus de sòl; si el municipi es troba adherit o no a l'Agència; la gravetat de la infracció; la necessitat d'obtenció de la declaració d'interés comunitari per a l'ús de l'edificació; l'ús principal o no de la construcció; el tipus d'infracció; l'existència d'obres en execució; i el risc de prescripció de la infracció. Serà labor dels tècnics d'inspecció la determinació de l'existència d'estos factors en cada una de les infraccions detectades.  
L'IPE s'ha de configurar com un element dinàmic, ja que el transcurs del temps en la seua aplicació i l'experiència adquirida fan sempre aconsellable fer adaptacions i ajustos periòdics. Per això, s'ha de procedir a la seua revisió anual, per a fer els ajustos que esdevinguen necessaris a cada moment.  
  
Objectiu  
Ajust de l'IPE per a la priorització de la incoació i la tramitació d'expedients.  
  
Actuacions  
Manteniment d'una taula ordenada en funció de la puntuació obtinguda per cada infracció.  
Assignar els punts corresponents a cada infracció, per a determinar l'orde de prelació en la tramitació d'expedients.  
Realitzar ajustos anuals d'estos criteris en funció de la seua millor adaptació a les necessitats de l'Agència.  
  
Quantificació  
100 % de les actes i informes rebuts des dels municipis adherits.  
  
  
Termini d'execució  
Tot l'any.